**POZIV ZA MEDIJE**

**22. svibnja 2017.**

**Stručna rasprava: O HPV-u bez predrasuda - HPV se može dogoditi bilo kome, a ne mora nikome**

*Uz HPV infekciju vežu se brojne predrasude, pa i danas mnogi misle kako je to problem spolno neodgovornih, uglavnom žena. Potreba i nužnost da o vlastitom, kao i o zdravlju naše djece donosimo informirane odluke, povod je organizaciji stručne rasprave koja će razotkriti najčešće predrasude o HPV-u*

S virusom koji **uzrokuje čak šest vrsta raka tijekom života susretne se osam od deset osoba,** a upravo nedostatak informacija i predrasude otežavaju prevenciju infekcije i borbu protiv ozbiljnih bolesti povezanih s HPV-om. Kako bi građanima približila činjenice potrebne da o svom zdravlju i zdravlju svoje djece donose informirane odluke, **Udruga SVE za NJU** organizira **stručnu raspravu „O HPV-u bez predrasuda“**, u kojoj će sudjelovati istaknuti hrvatski zdravstveni i drugi stručnjaci.

**Rasprava će se održati**

**u srijedu, 24.svibnja u Kulturno informativnom centru – KIC, Preradovićeva 5, Zagreb, s početkom u 11.30 sati**

Sudionici rasprave će predstavnicima medija biti na raspolaganju za izjave u **11.00 sati**

Želeći obuhvatiti više aspekata zdravstvene zaštite djece i mladih u ovom specifičnom području, na raspravi će sudjelovati pravobraniteljica za djecu **Ivana Milas Klarić**,doc. dr. sc. **Joško Zekan** izKlinike za ženske bolesti i porode KBC Zagreb, prim. dr. sc. **Marina Kuzman** iz Službe za školsku medicinu, dr. **Dinka Nakić** iz Hrvatskog zavoda za javno zdravstvo te predsjednik Povjerenstva Grada Zagreba za prevenciju infekcije HPV-om prof. dr. sc. **Mihael Skerlev**. Raspravu će moderirati **Karmela Vukov Colić**.

Kako bi se što veći broj ljudi mogao educirati o bolestima uzrokovanima HPV-om te mogućnostima prevencije infekcije, svi zainteresirani će **stručnu raspravu moći pratiti i uživo** preko [Facebook stranice Udruge SVE za NJU](https://www.facebook.com/SVE-za-NJU-Udruga-%C5%BEena-oboljelih-od-raka-213532832036130/).

Nadamo se da ćete se odazvati pozivu, medijski popratiti događaj i na taj način pridonijeti uspješnijoj prevenciji i liječenju bolesti povezanih s Humanim Papiloma Virusom.

Veselimo se Vašem dolasku!

**Jana Dusper**

Udruga SVE za NJU

Kontakt: [jana@svezanju.hr](mailto:jana@svezanju.hr)

Mob: 091 6363 656

*Hrvatska je, prema podacima Eurostata, druga po smrtnosti od malignih bolesti u EU, dok smo po kvaliteti zdravstvene skrbi prema European Health Consumer Indexu za 2016. godinu također na zabrinjavajućem, 19. mjestu s osobito loše ocijenjenom kvalitetom prevencije. Dosadašnja iskustva zdravstvenih stručnjaka i nadležnih zdravstvenih institucija pokazala su kako uspješnu prevenciju bolesti uzrokovanih infekcijom humanim papiloma virusom otežavaju brojne predrasude koje se vežu uz ovaj virus i bolesti koje on uzrokuje. U Hrvatskoj svake godine od raka vrata maternice obolijeva oko 350, a od posljedica ove bolesti umire oko 100 žena, što znači da* **jedna žena gotovo svaki treći dan izgubi bitku s ovom zloćudnom bolešću.**